კომოდუსი

მარკუს ავრელიუს კომოდუს ანტონინუსი (ლათ. Marcus Aurelius Commodus Antoninus; დ. 31 მარაშინათუთა, 161 — ღ. 31 ქირსეთუთა, 192) — რომიშ იმპერატორი 177-192 წანეფს, ანტონინუსეფიშ დინასტიაშ ეკონია წჷმმარინაფალი. მუამუშიქ, მარკუს ავრელიუსიქ წჷმარინუ წორო-იმპერატორო 177 წანას. ავრელიუსიშ ღურაშ უკულ, 180 წანაშე გინირთჷ ხვალახე მამართალო. კომოდუსიშ მართუალაშ დოჭყაფათ ითებუ რომიშ იმპერიაშ ორქოშ ეპოქა, ნამუსჷთ რომაული თინჩალაშ პერიოდის უძახჷნა.

კომოდუსი, 172 წანას მონაწილენდჷ მარკომანეფიწკჷმა ოურდუმე კამპანიეფს. 177 წანას გიშაგორილქ იჸუ კონსულო. კომოდუსიშ იმპერატორობაშ ბორჯის, ფშხირი რდჷ დინახალენი კონფლიქტეფი, არყებეფი დო ინტრიგეფი. კომოდუსიქ იმპერიაშ მართუალაშ საქვარეფი მუში ფავორიტეფს საოტერუსის, პერენისის დო კლეანდრის გეგნოჩჷ. მუქ გაჭყჷ მუში პერსონალური კულტი დო დუდი გაღორონთუ. კომოდუსიქ მუშ დუდი გეგმაცხადჷ ახალი რომულუსო, რომს გიქიოდჷ კოლონია-კომოდიანა (კომოდუსიშ კოლონია) დო რომიშ სენატის კომოდუსიშ სენატი. თაშნეშე წარმოწანაშ თუთეფს დუთირუ ჯოხოდვალეფი.

კომოდუსი არენას ფშხირას მონაწილენდჷ გლადიატორეფიწკჷმა ლჷმეფს. კომოდუსიშ ჸათე საქვარეფი ვამოწონდჷ ვართი სენატის დო ვართი არმიას. 192 წანაშ 31 ქირსეთუთას კომოდუსი დოჸვილეს (კომოდუსი აბანოს დაშკვიდუ მარკინე ნარცისუსიქ). კომოდუსიშ ღურაშ უკულ დიჭყჷ ხუთი იმპერატორიშ წანაშ პერიოდიქ, მუჟამსჷთ იმპერატორობაშო ლჷმენდჷ ხუთი პრეტენდენტი: პერტინაქსი, დიდიუს იულიანუსი, პესცენიუს ნიგერი, კლოდიუს ალბინუსი დო სეპტიმიუს სევერუსი.

ლიტერატურა
 Geoff W Adams [2013]. The Emperor Commodus: gladiator, Hercules or a tyrant?. Boca Raton, FL: BrownWalker Press.

რესურსეფი ინტერნეტის
 ენციკლოპედია ბრიტანიკა

კატეგორია:რომიშ იმპერატორეფი
კატეგორია:ნაჸვილა რომიშ იმპერატორეფი
კატეგორია:მაჟირა ოშწანურაშ რომიშ იმპერატორეფი